## Uredba o kritičnim razinama onečišćujućih tvari u zraku

### NN 133/2005 (9.11.2005.), Uredba o kritičnim razinama onečišćujućih tvari u zraku

# VLADA REPUBLIKE HRVATSKE

**2468**

Na temelju članka 30. stavka 2. Zakona o zaštiti
zraka (»Narod­ne novine«, broj 178/2004), Vlada Republike Hrvatske je na
sjednici održanoj 3. studenoga 2005. godine donijela

## UREDBU

### O KRITIČNIM RAZINAMA ONEČIŠĆUJUĆIH TVARI U ZRAKU

Članak 1.

Ovom se Uredbom propisuju kritične razine sumporovog diok­sida, dušikovog
dioksida i ozona u zraku te posebne mjere zaštite zdravlja ljudi i okoliša koje
se pri njihovoj pojavi moraju poduzeti.

Članak 2.

U smislu ove Uredbe razumijeva se:

(1) kritična razina: razina onečišćenosti čije
prekoračenje predstavlja opasnost za ljudsko zdravlje pri kratkotrajnoj
izloženosti, pri čijoj se pojavi žurno moraju poduzeti odgovarajuće propisane
mjere;

(2) upozoravajuća razina: razina iznad koje pri
kratkotrajnoj izloženost postoji opasnost za zdravlje ljudi određenih
osjetljivih dijelova stanovništva i kod kojih je potrebno obavješćivati o
najnovijem stanju;

(3) postaje za trajno mjerenje: postaje na
kojima se provodi trajno praćenje kakvoće zraka u okviru državne i/ili lokalne
mreže;

(4) podatak kakvoće zraka: vrijednost svake
izmjerene, izračunate ili procijenjene veličine koja se koristi za određivanje
kakvoće zraka;

(5) dušikovi oksidi: zbroj volumnih udjela
dušikovog oksida i dušikovog dioksida koji se iskazuje kao masena
koncentracija dušikova dioksida;

(6) sastavnica: jedna od veličina koje određuju
cjelovito značenje kritičnih vrijednosti (npr.
razina, statistički parametar, vrijeme usrednjavanja,
razdoblje praćenja);

(7) vrijeme usrednjavanja:
vremenski razmak propisanog trajanja, unutar kojeg srednja vrijednost po
vremenu predstavlja pojedinačnu vrijednost razine onečišćenosti;

(8) razdoblje praćenja: vremenski razmak
propisanog trajanja, iz kojeg pojedinačne vijednosti
razine onečišćenosti čine skup za određivanje statističkih parametara;

(9) statistički parametar: odabrana statistika
skupa ocijenjenih razina onečišćenosti.

Članak 3.

(1) Kritične razine za sumporov
dioksid izražen kao SO2 i dušikove okside izražene
kao NO2 u zraku jesu:

|  |  |  |
| --- | --- | --- |
| Onečišćujuća tvar | Vrijeme usrednjavanja | Kritična razina |
| SO2 | trosatni pomični prosjek | 500 µg m-3 |
| NO2 | trosatni pomični prosjek | 400 µg m-3 |

(2) Prekoračenje kritične razine onečišćujućih tvari
iz stavka 1. ovoga članka mora se mjeriti najmanje tijekom tri uzastopna sata.

Članak 4.

(1) Kritične i upozoravajuće razine za ozon u
zraku jesu:

|  |  |  |
| --- | --- | --- |
|  | Vrijeme usrednjavanja | Razina |
| Upozoravajuća razina | jednosatni prosjek | 180 µg m-3 |
| Kritična razina | jednosatni prosjek | 240 µg m-3 |

(2) Prekoračenje kritične razine ozona u zraku
iz stavka 1. ovoga članka mora se mjeriti ili predviđati za tri uzastopna sata.

Članak 5.

(1) Vrednovanje kritičnih razina za SO2 i NO2 te kritičnih i upozoravajućih
razina za ozon u zraku provodi se prema hrvatskim normama i/ili metodama koje
daju usporedive rezultate.

(2) Rezultati mjerenja smiju se uspoređivati s
propisanim kritičnim i upozoravajućim razinama samo ako su razine onečišćenosti
ocijenjene prema posebnom propisu.

Članak 6.

Praćenje kritičnih i upozoravajućih razina
provodi se u postajama iz državne i lokalne mreže za trajno praćenje kakvoće
zraka prema Programu mjerenja kakvoće zraka u državnoj mreži za trajno praćenje
kakvoće zraka i programima mjerenja kakvoće zraka u lokalnim mrežama za trajno
praćenje kakvoće zraka.

Članak 7.

Ako su upozoravajuće ili kritične razine za ozon
u zraku prekoračene na području uz državnu granicu, Ministarstvo zaštite
okoliša, prostornog uređenja i graditeljstva o tome će obavijestiti nadležno
tijelo za praćenje kakvoće zraka susjedne države.

Članak 8.

(1) U slučaju prekoračenja kritične razine iz
članka 3. stavka 1. i upozoravajuće ili kritične razine iz članka 4. stavka 1.
ove Uredbe, poglavarstvo Grada Zagreba, grada i općine na čijem je području
došlo do prekoračenja dužno je poduzeti propisane posebne mjere zaštite
zdravlja ljudi i okoliša te odrediti način njihovog provođenja prema Planu
intervencija u zaštiti okoliša.

(2) Posebne mjere zaštite zdravlja ljudi i
okoliša koje se moraju poduzimati prilikom pojave kritičnih i upozoravajućih
razina dane su u Prilogu 1. ove Uredbe.

(3) Poglavarstvo Grada Zagreba, grada i općine
dužno je o pojavi prekoračenja kritične i upozoravajuće razine osigurati
obavješćivanje javnosti posredstvom medija više puta tijekom dana.

(4) Poglavarstvo Grada Zagreba, grada i općine
posredstvom medija objavljuje prestanak kritične razine i upozoravajuće razine.

Članak 9.

O prekoračenju kritične razine SO2 i NO2 u zraku javnosti se moraju
priopćiti sljedeći podaci:

(a) datum, sat i mjesto događaja,

(b) razloge događaja (kada su poznati),

(c) bilo kakve prognoze o:

– o promjeni koncentracija (poboljšanje,
stabilizacija ili pogoršanje) zajedno s uzrocima tih promjena (kada su
poznati),

– o području na kojem su prekoračene kritične
razine,

– o trajanju pojave kritične razine,

(d) udio stanovništva potencijalno ugrožen
pojavom kritične razine,

(e) mjere opreza koje treba poduzeti ugroženo
stanovništvo.

Članak 10.

O prekoračenju upozoravajuće ili kritične razine
ozona u zraku ili kad se to prekoračenje predviđa javnosti se moraju priopćiti
sljedeći podaci:

(a) podaci o uočenom prekoračenju ili
prekoračenjima:

– mjesto ili područje prekoračenja,

– vrsta razine koja je prekoračena (upozoravajuća
ili kritična),

– početak i trajanje prekoračenja,

– najviša jednosatna i osmosatna srednja
vrijednost koncentracije,

(b) prognoza za sljedeće poslijepodne/dan(dane):

– područje na kojemu se očekuju prekoračenja
upozoravajuće i/ili kritične razine,

– očekivana promjena onečišćenja (poboljšanje,
stabilizacija ili pogoršanje),

(c) podaci o ugroženim skupinama stanovništva,
mogući učinci na zdravlje i preporučeno ponašanje:

– podaci o ugroženim skupinama stanovništva,

– opis mogućih simptoma,

– mjere opreza koje se preporučuju ugroženim
skupinama stanovništva,

– gdje potražiti dodatne informacije,

(d) informacije o preventivnim mjerama za
smanjenje one­čišćenja i/ili izloženosti onečišćenju:

– navesti glavne izvore onečišćivanja,

– preporučeno djelovanje u cilju smanjenja
emisija.

Članak 11.

Prilog 1. s odgovarajućim sadržajem tiskan je uz
ovu Uredbu i njezin je sastavni dio.

Članak 12.

Ova Uredba objavljuje se u »Narodnim novinama«,
a stupa na snagu 1. siječnja 2006.

Klasa: 351-01/05-01/08

Urbroj: 5030115-05-1

Zagreb, 3. studenoga 2005.

Potpredsjednica Vlade

i ministrica obitelji, branitelja i

međugeneracijske solidarnosti

**Jadranka Kosor, dipl. iur**.,
v. r.

PRILOG 1.

POSEBNE MJERE ZAŠTITE
ZDRAVLJA LJUDI I OKOLIŠA KOJE SE MORAJU PODUZIMATI PRILIKOM POJAVE KRITIČNIH I
UPOZORAVAJUĆIH RAZINA

*A.
Upozorenja i savjeti stanovništvu:*

– pozvati ugrožene skupine stanovništva da paze
kako svojim ponašanjem i aktivnostima ne bi doprinijeli onečišćivanju vanjskog
zraka;

– preporučiti da se ne upotrebljavaju uređaji za
zagrijavanje prostorija fosilnim gorivima, pogotovo ne oni bez učinkovitog
odvođenja dimnih plinova;

– za kuhanje koristiti gdje god je to moguće
električna kuhala i pećnice umjesto plinskih štednjaka i štednjaka na kruto
gorivo;

– ne pušiti u stambenim i radnim prostorijama;

– odgoditi čišćenje sredstvima koje sadrže
korozivne kemikalije i otapala, popravke pri kojima se koriste ljepila, boje,
lakovi, upotrebu insekticida i sve ostale radnje i aktivnosti koje nisu hitne i
neop­hodne, a pri kojima se
onečišćuje zrak u prostorijama s obzirom da se prostorije ne mogu provjetriti
otvaranjem prozora;

– preporučiti da se ne koristi mehanička
ventilacija kojom se u prostorije ubacuje vanjski zrak i da se ne otvaraju
prozori;

– preporučiti da mala djeca, trudnice, stariji
ljudi, kronični bolesnici, osobe slabog zdravlja i osjetljive osobe u vrijeme
kritične situacije ne izlaze na ulicu.

*B.
Ograničenja i zabrane:*

(1) Ograničenje ili zabrana uporabe motornih
vozila u određenom području izuzimajući:

– javni prijevoz i taksi vozila;

– invalidska vozila;

– službena vozila policije, vojske, željeznice i
pošte, vozila za opskrbu građana osnovnim potrepštinama;

– vozila vatrogasne službe, prve pomoći,
prijevoz bolesnika i liječnika i lijekova.

U vrijeme zabrane prometa moraju se na ulicama i
prilazima ugroženom području postaviti znakovi zabrane.

(2) Stacionarni izvori koji se moraju
prijavljivati kao potencijalni izvori onečišćivanja zraka:

– za vrijeme trajanja kritične razine onečišćenosti,
ložišta snage veće od 1MWtop, a koja ne primjenjuju odsumporavanje dimnih plinova, trebaju koristiti loživo
ulje sa sadržajem sumpora do 0,5%, te plinovita ili ukapljena goriva;

– proizvodni proces treba pažljivo voditi i
nadzirati kako bi se spriječilo svako onečišćivanje zraka koje se može izbjeći;

– odgoditi izvođenje svih operacija koje mogu
onečistiti zrak, a nisu hitne ili neophodne;

– po potrebi obustaviti privremeno pogon s time
da se ne dovodi u pitanje sigurnost radnika i okoliša, ili ne bi nastale štete
koje su nepopravljive ili daleko veće od dobiti, ili pri obustavljanju pogona
ne bi nastale još štetnije emisije nego li pri normalnom radu.

Uredba, NN 133/2005-2468